<classify> MAMLAKA ya Hali ya Hewa Tanzania TMA imetoa tahadhari ya mvua kubwa mikoa 4, itakayoanza leo na upepo mkali na mawimbi kwa kipindi cha siku nne katika mikoa saba, ikiwemo Dar es Salaam. Kwa mujibu wa taarifa ya TMA iliyotolewa kwa vyombo vya habari jana, mikoa inayotarajiwa kupata mvua kubwa kuanzia leo hadi kesho ni Lindi, Mtwara, Ruvuma na Morogoro Maeneo ya mikoa inayotarajiwa kupata upepo mkali na mawimbi ni Lindi, Mtwara, Pwani, Dar es Salaam, Tanga, Unguja na Pemba. Ilibainisha kuwa mvua kubwa ilitarajiwa kuanza jana na kuendelea hadi Jumamosi Januari 25, mwaka huu, katika maeneo ya mikoa ya Lindi, Mtwara, Ruvuma na Kusini mwa mkoa wa Morogoro.Katika mikoa inayotarajiwa kuwa na mvua kubwa athari zinazoweza kujitokeza ni uharibifu wa miundombinu na mali katika baadhi ya maeneo, baadhi ya makazi kuzungukwa na maji, ucheleweshwaji wa usafiri na kusimama kwa muda kwa baadhi ya shughuli za kiuchumi na kijamii, ilieleza taarifa hiyo. Taarifa hiyo ilibainisha kuwa katika maeneo yanayotarajiwa kuwa na upepo mkali na mawimbi hayo makubwa, shughuli za uvuvi zitaathirika, ucheleweshwaji wa usafiri na kuanguka kwa majani na matawi madogo ya miti. Mamlaka hiyo ilitoa wito kwa wananchi kuchukua hatua ili kuepuka athari ambazo zinaweza kujitokeza.Hivi karibuni mvua kubwa ilinyesha kwa takribani saa saba mfululizo jijini Dar es Salaam. Mvua hiyo ilisababisha uharibifu wa miundombinu ya barabara. Wananchi walitumia muda mrefu kufika kwenye shughuli zao za kila siku. Mvua hiyo pia ilisababisha baadhi ya wananchi, kukosa mahali pa kulala baada ya nyumba zao kuingia maji na kwenda kujisitiri kwa ndugu na jamaa. Wengine walipata hasara kwa nyumba na samani zao, kuharibika kwa maji. Mabasi ya mwendokasi yalisitisha shughuli zake kutokana na barabara kufurika maji katika eneo la Jangwani.  <topic>: KITAIFA 